"หวย12นักษัตร" อลเวงถูกต้านหนัก
"หวย12นักษัตร" ถูกต้านหนักมอมเมาประชาชนเล่นการพนันเพิ่ม แก้หวยใต้ดินไม่ได้
1 ส.ค. 2562

"หวย12นักษัตร" ถูกต้านหนักมอมเมาประชาชนเล่นการพนันเพิ่ม แก้หวยใต้ดินไม่ได้
นายวิษณุ วงศ์สินศิริกุล นักวิชาการเศรษฐศาสตร์ ด้านการศึกษาอุตสาหกรรมการพนัน เปิดเผยว่า การออกสลากภาพ 12 นักษัตรจะแก้หวยใต้ดินไม่ได้ เพราะแบบหนึ่งเป็นภาพ อีกแบบเป็นตัวเลขทดแทนกันไม่ได้
นอกจากนี้หากสำนักงานสลากฯ ต้องการแก้ปัญหาหวยใต้ดินควรจะทำสลากเป็นตัวเลข 2 ตัว 3 ตัว จะช่วยดึงเงินจากนอกระบบขึ้นมาอยู่ในระบบได้มากกว่า
ด้านนายธนากร คมกฤส ผู้อำนวยการเครือข่ายรณรงค์หยุดพนัน กล่าวว่า สลากภาพ 12 นักษัตร ไม่ได้ช่วยแก้ปัญหาหวยใต้ดิน หรือสลากเกินราคาขายได้เลย และยังอาจเพิ่มการพนันรูปแบบใหม่มอมเมาสังคมขึ้น เนื่องจากสำนักงานสลาก ไม่ได้ลดการพิมพ์สลากใบหรือลอตเตอรี่ลง ยังพิมพ์งวด 100 ล้านใบเหมือนเดิม และถ้าเกมใหม่ออกมาจะทำให้คนไทยต้องหมดเงินกับการเล่นสลากฯ มากขึ้น
ขณะที่ นายชัยวัฒน์ ระวีแสงสูรย์ นายกสมาคมผู้ค้าสลากออนไลน์ไทยและสลากกินแบ่งไทย กล่าวว่า ไม่แน่ใจว่าการออกสลากภาพ 12 นักษัตร จะแข่งกับหวยใต้ดินได้ เพราะหวยใต้ดินมีระบบที่จูงใจมากกว่า ทั้งเงินรางวัลที่สูง ซื้อได้ง่ายผ่านคนรู้จัก รวมถึงยังมีระบบเชื่อเงินซื้อก่อนจ่ายทีหลังได้ ซึ่งไม่รู้ว่าถ้าสลาก 12 นักษัตรแล้วจะขายได้มากน้อยแค่ไหน
พ.ต.อ.บุญส่ง จันทรีศรี ผู้อำนวยการสำนักงานสลากกินแบ่งรัฐบาล เปิดเผยว่า การออกสลากภาพ 12 นักษัตร ไม่ได้เกี่ยวกับรัฐบาลจะถังแตก และยืนยันว่าการที่ที่ประชุมคณะกรรมการเมื่อวันที่ 31 ก.ค.พิจารณาเห็นชอบในหลักการ ให้ออกสลากภาพ 12 นักษัตร เป็นเรื่องที่มีนาจกระทำได้ เพราะตามคำสั่งคณะรักษาความสงบแห่งชาติ (คสช.) มีการระบุว่าคณะกรรมการชุดปัจจุบัน จะหมดวาระก็ต่อเมื่อมีการตั้งคณะกรรมการชุดใหม่ขึ้นมาแทน
"การออกผลิตภัณฑ์สลากรูปแบบใหม่ ในรูปแบบสลากภาพ 12 นักษัตร คงตอบไม่ได้ว่าจะสามารถแก้ไขปัญหาหวยใต้ดินได้ทั้งหมด แต่อย่างน้อยที่ดำเนินการก็มั่นใจว่า มีรูปแบบเกมให้ประชาชนมีทางเลือก แทนการไปเล่นหวยใต้ดินได้” พ.ต.อ.บุญส่ง กล่าว
พ.ต.อ.บุญส่ง กล่าวว่า สลากแบบ 12 นักษัตรไม่คิดว่าจะทำให้เกิดการมอมเมา เพราะโอกาสการถูกรางวัลยากกว่าที่ผ่านมา เช่น หวยบนดินที่เคยออกขาย 2 ตัว 3 ตัว โอกาสถูกรางวัลอยู่ที่ 1 ใน 100 และ 1 ใน 1,000 แต่ สลากแบบ 12 นักษัตร โอกาสถูกมีเพียง 1 ใน 20,000
ส่วนกรณีที่นายศรีสุวรรณ จรรยา เตรียมฟ้องศาลเพื่อระงับการดำเนินการออกสลาก 12 นักษัตรนั้น มองว่าในประเด็นที่ขัดต่อศาสนา ที่ผ่านมา พ.ร.บ.สลาก ก็ผ่านความเห็นชอบจากสภานิติบัญญัติแห่งชาติ ซึ่งพิจารณาความเหมาะสม และผลกระทบต่างๆรอบด้านแล้ว อีกทั้งคณะกรรมการกฤษฎีการก็พิจารณาก็หมาย และเห็นชอบจนมีผลบังคับใช้ หากตั้งข้อสังเกตว่าผิดหลักศาสนา ก็อาจจะหมายความว่า พ.ร.บ.สลาก ผิดศาสนาทั้งฉบับ รวมทั้งลอตเตอรี่ด้วย